Kirkkoneuvosto 30.11.2023, 99 §, liite 4 Kirkkovaltuusto 14.12.2023, 43 §, liite 3

**OULAISTEN SEURAKUNTA**

*TALOUSARVIO VUODELLE 2024*

*Toiminta- ja taloussuunnitelma vuosille*

*2025 - 2026*

Kuva, joka sisältää kohteen puu, rakennus, Kalansilmäobjektiivi, piha-

Kuvaus luotu automaattisesti

## TALOUSARVIO VUODELLE 2024

### TALOUSARVION RAKENNE

Seurakuntatalouden talousarvion sekä toiminta- ja taloussuunnitelman laatimista koskevat säännökset on koottu kirkkolain ja kirkkojärjestyksen lukuihin 15. Niissä säädetään myös vuotta pitemmän aikavälin toiminnan ja talouden suunnittelusta. Toiminnan ja talouden suunnittelu tapahtuu samanaikaisesti. Kirkkoneuvosto vastaa talousarvion sekä toiminta- ja taloussuunnitelman valmistelusta.

*Seurakunnan ja seurakuntayhtymän varoja saadaan käyttää ainoastaan niiden tehtävien toteuttamiseen. (KL 15:1)*

*Seurakunnan ja seurakuntayhtymän toiminnassa ja talouden hoidossa on noudatettava talousarviota ja hyvän taloudenhoidon periaatteita. Omaisuutta on hoidettava tuottavasti ja riskit halliten. (KJ 15:1)*

Kirkkojärjestys 15 luku 2 §: **Talousarvio sekä toiminta- ja taloussuunnitelma**

*Jokaista kalenterivuotta varten laaditaan talousarvio. Talousarvion hyväksymisen yhteydessä hyväksytään toiminta- ja taloussuunnitelma kolmeksi vuodeksi. Talousarviovuosi on toiminta- ja taloussuunnitelman ensimmäinen vuosi. Talousarviossa ja toiminta- ja taloussuunnitelmassa hyväksytään toiminnalliset ja taloudelliset tavoitteet. Talousarvio ja toiminta- ja taloussuunnitelma on laadittava siten, että edellytykset tehtävien hoitamiseen turvataan.*

*Tulojen ja menojen on oltava tasapainossa kolmen vuoden suunnittelukauden tai perustellusta syystä tätä pidemmän, kuitenkin enintään viiden vuoden ajanjakson aikana. Talousarvion hyväksymisen yhteydessä on päätettävä toimenpiteistä, joilla taseen osoittama alijäämä katetaan ottaen huomioon myös talousarvion laatimisvuonna kertyväksi arvioitu yli- tai alijäämä.*

*Talousarvioon otetaan tehtävien hoitamisen ja toiminnallisten tavoitteiden edellyttämät määrärahat ja tuloarviot. Talousarviossa on osoitettava, miten rahoitustarve katetaan. Määrärahat ja tuloarviot otetaan talousarvioon bruttomääräisinä. Talousarviossa on käyttötalous- ja tuloslaskelmaosa sekä investointi- ja rahoitusosa.*

*Kirkkovaltuuston on hyväksyttävä seurakunnan ja yhteisen kirkkovaltuuston seurakuntayhtymän talousarvio sekä toiminta- ja taloussuunnitelma viimeistään edellisen vuoden joulukuussa (KJ 15:3)*.

Talousarvion muuttamisesta päättää kirkkovaltuusto tilikauden aikana.

*Kirkkohallituksen tehtävänä on antaa tarkempia määräyksiä seurakuntien ja seurakuntayhtymien kirjanpidosta ja palkanlaskennasta (KL* *22:2, 7c kohta)*.

*Toiminta- ja taloussuunnitelmasta, talousarviosta, varojen ja omaisuuden hoitamisesta, kirjanpidosta, tilinpäätöksestä ja toimintakertomuksesta sekä tilintarkastuksesta säädetään tarkemmin kirkkojärjestyksessä. Taloudenhoidon järjestämisestä määrätään tarkemmin kirkkovaltuuston tai yhteisen kirkkovaltuuston hyväksymässä taloussäännössä. (KL 15:4)*

Seurakuntatalouden taloutta on hoidettava hyväksytyn talousarvion mukaan. Talousarvio sitoo hallintoelimiä ja henkilöstöä. Se on samalla näiden ohjauksen ja valvonnan väline. Sitovuus tarkoittaa, että varoja ei saa käyttää muihin kuin talousarviossa osoitettuihin tarkoituksiin eikä enempää kuin niihin on osoitettu. Talousarvion sitovuus koskee myös toiminnallisia tavoitteita ja tuloarvioita.

**TALOUSARVION YLEISPERUSTELUT**

**Kirkollisvero ja jäsenmäärän kehitys**

Kirkollisveron määrään vaikuttavat talouden yleisen kehityksen lisäksi veroperustemuutokset, työllisyystilanne, kirkollisveroprosentin suuruus, seurakunnan jäsenten ansiotulojen ja eläketulojen kehitys ja niitä saavien määrä.

Vaikka kirkollisverotilitykset ovat pysyneet 2020-luvun alkuvuosina vakaina lukuisista haasteista huolimatta, vuodesta 2023 muodostuu monestakin syystä poikkeuksellinen. Vuonna 1.1.2023 toteutettu sote-verouudistus parantaa kirkollisveron reaalista tuottoa ja inflaation puristuksessa tehdyt palkkaratkaisut, ja eläkkeiden vahva inflaatiosidonnaisuus nostavat seurakuntalaisten verotettavan tulon määrää. Verotuksen painopisteen siirryttyä valtion verotukseen vähennykset kohdistuvat aiempaa enemmän valtion verotukseen ja aiempaa vähemmän kunnallis- ja kirkollisveroon, mikä johtaa teholtaan parempaan veroprosenttiin ja tavallista suurempiin veronnousuihin. Muutos lienee kertaluonteinen.

Ennusteiden mukaan Oulaisten seurakunnan verotulokertymät eivät ole vielä kääntymässä negatiivisiksi, mutta kasvu tulevina vuosina pienenee.

Oulaisten seurakunnan jäsenmäärässä on tapahtunut alkuvuoden aikana laskua. Oulaisten seurakunnan läsnä olevien jäsenten määrä oli vuoden 2022 lopussa 5893 jäsentä ja 30.08.2023 5783 jäsentä. Jäsenmäärä on vähentynyt 110 jäsenellä.

**Valtionrahoitus**

Laki valtion rahoituksesta evankelisluterilaiselle kirkolle eräisiin yhteiskunnallisiin tehtäviin tuli voimaan vuoden 2016 alussa ja samalla luovuttiin seurakuntien yhteisövero-osuudesta. Lain mukaan seurakunnille lailla annettuja yhteiskunnallisia tehtäviä korvataan valtion talousarviosta maksettavalla rahoituksella. **Korvattavia tehtäviä ovat hautaustoimi, väestökirjanpitotehtävät sekä kulttuurihistoriallisesti arvokkaiden rakennusten ja irtaimiston ylläpito.**

Valtion rahoituksen jako-osuus on ollut 20,156 euroa/kunnan jäsen. Summaan on tehty vuosittain indeksitarkistus vuosittain, mutta Suomen hallitus on esityksen mukaan jäädyttämässä rahoituksen indeksikorotuksen vuosina 2024-2027 yhdellä prosenttiyksiköllä. Lakiesitys on eduskunnan käsittelyssä.

**Kirkon keskusrahastomaksu**

Laskennallisen kirkollisveron perusteella määräytyvä Kirkon keskusrahaston perusmaksu on 6,5 %. Maksu on pysynyt samana vuodesta 2018 alkaen, eikä maksuun esitetä muutosta myöskään vuodelle 2024.

**Eläkerahastomaksu**

Kirkollisveron perusteella määräytyvä eläkerahastomaksu on 5 %. Maksu on pysynyt samana vuodesta 2018 alkaen, eikä maksuun esitetä muutosta myöskään vuodelle 2024.

**Henkilöstökulut**

Kirkon 1.3.2022 voimaan tullut virka- ja työehtosopimus (KirVESTES) on voimassa 29.02.2025 saakka. Vuoden 2024 palkantarkistukset tulevat voimaan 1.2.2024 ja ovat 2,5 %, jollei aiemman sopimuksen perusteella käynnistetty kirkon palkkakilpailukyvyn tarkastelu johda siihen, että palkoista sovitaan toisin. Palkkakilpailukykyselvitystyön vaikutuksesta palkkoihin sovitaan 30.11.2023 mennessä. Lomarahat maksetaan KirVESTES:n mukaisina. Talousarviossa on varauduttu 2,5 % korotukseen. Kaikki henkilösivukulut olisivat yhteensä noin 25 %.

Kirkkoneuvosto päätti, että suorituslisä otetaan käyttöön Oulaisten seurakunnassa 1.1.2020 alkaen ja että 1.1.2020 lukien maksettavaksi tuleva 0,6 %:n suuruinen järjestelyerä käytetään henkilökohtaiseen palkanosaan ja otetaan näin kokonaisuudessaan suorituslisäjärjestelmän piiriin.

Suorituslisiin on käytettävä vuosittain vähintään 1,1 % yleisen palkkausjärjestelmän piirissä olevan henkilöstön peruspalkkojen yhteismäärästä.

Suorituslisän kustannukset on kirjattu talousarviossa muu yleishallinnon kustannuspaikalle.

Luottamushenkilöiden kokouspalkkiot maksetaan palkkiosäännön mukaisesti kirkkovaltuuston, -neuvoston, johtokuntien ja rakennustoimikunnan kokouksista. Uuden palkkiosäännön mukaan puheenjohtajistolle maksetaan vuosipalkkiot. Palkkiosääntö on päivitetty vuonna 2023.

**Seurakunnan toimintaan suunnitellut muutokset**

Oulaisten seurakunnan toimintaan **ei ole suunnitteilla** suuria muutoksia kuten seurakuntaliitoksia tai merkittäviä yhteistyökuvioita naapuriseurakuntien kanssa.

**Muuta- huomioitavaa talousarviossa**

Talousarvion laadinnan perustana käytettiin kirkkovaltuuston hyväksymää **Oulaisten seurakunta vuoteen 2025 strategiaa.** Jokainen tehtäväalue suunnitteli yhdessä johtokunnan kanssa seuraavan vuoden toiminnan sekä teki esitykset määrärahojen käytöstä. Toimintasuunnitelma on tehty sanallisesti ja numerollisesti vuoteen 2026 saakka.

Kirkkovaltuuston hyväksyi 3.6.2021 uudeksi **investointien aktivointirajaksi 10.000 €.** Aktivointirajan alittavat laitehankinnat on kirjattu eri tehtäväalueille.

Taloussuunnitelmissa vuosille 2025 ja 2026 **ei ole huomioitu satunnaisia tuottoja** esim. puun myyntituottoa tai tontin myyntivoittoa, jotta seurakunnan taloudellinen tilanne tulisi esille selkeämmin. Maaselänkankaan tuulipuiston vuokratuotot on otettu huomioon vuodesta 2025 alkaen.

**YMPÄRISTÖASIAT**

Oulaisten seurakunnalle on myönnetty Kirkon ympäristödiplomi jo kolme kertaa. Ympäristödiplomin päivitys tehdään vuoden 2024 aikana. Seurakunnan ympäristövastaavana toimii seurakuntamestari Reijo Saukko.

Tulevana vuonna valmistuvassa kiinteistöstrategiassa tarkastelemme kiinteistöjä Kirkkohallituksen mallin ja ohjeiden mukaisesti. Tavoitteenamme on, että kiinteistötoimea koskevaan päätöksentekoon on jatkossa sisällytetty myös ympäristövaikutusten arviointi.

**HENKILÖSTÖSUUNNITELMA**

Oulaisten seurakuntaan laadittiin henkilöstösuunnitelma keväällä 2020. Henkilöstösuunnitelma antaa suuntaan tulevaisuuden toimenpiteille, jos virkoja tai toimia vapautuu. Henkilöstölle laaditaan vuosittain koulutussuunnitelma.   
  
YLEISHALLINTO

Talouspäällikkö J 20

Toimistosihteeri 403, osa-aikainen 30 % (kirkkoherranvirasto)

Toimistosihteeri 501+15 %, osa-aikainen 50 %

(taloustoimisto/kirkkoherranvirasto)

SEURAKUNTATYÖ

Kirkkoherra K 20

Kappalainen 602 + 15 % osa-aikainen 70 %

Seurakuntapastori 601 + kokemuslisä

Sairaalapastori 602 + 15 % osa-aikainen 30 %, rovastikunnan yhteinen

Kanttori (B-virka) 601 + 4 %

Diakonian viranhaltija 502 + 15 %

Diakonian viranhaltija 502 + kokemuslisä II, osa-aikainen 50 %

Diakoniatyöntekijä 403 + 15 % osa-aikainen 30 %

Nuorisotyönohjaaja 502 + 15 %

Nuorisotyönohjaaja 502 + kokemuslisä II

Lastenohjaaja 402 + kokemuslisä II

Lastenohjaaja 402 + 15 %

Lähetyssihteeri 403 + 15 % osa-aikainen 40 %

HAUTAUSTOIMI

Seurakuntamestari 60 %, 402+ 15 % (kesäaikana 403 + 15 %)

Kiinteistönhoitaja 40 %, 402+ 15 %

KIINTEISTÖTOIMI

Seurakuntamestari 40 %, 402+ 15 % (kesäaikana 403 + 15 %)

Kiinteistönhoitaja 60 %, 402+ 15 %

Siivooja 401 + 15 %, kesäisin hautausmaalla

Ruohonleikkaajat 12 opiskelijaa (2 vkoa/hlö) 2,5 kk

Kausityöntekijät 2 hlö palkkatuella

Oulaisten seurakunnan talousarvion käyttötalousosan sitovuustason kirkkovaltuustoon nähden on pääluokkataso (toimintakate) ja kirkkoneuvostoon nähden tehtäväaluetaso. Investointiosa on hankekohtaisesti sitova.

KÄYTTÖTALOUSOSA

Seuraavilla sivuilla on esitetty seurakunnan talousarvio ja toimintasuunnitelma vuodelle 2024 ja toiminta- ja taloussuunnitelma vuosille 2025 – 2026 tehtäväalueittain.

**TOIMINNAN TAVOITTEITA JA PAINOPISTEALUEITA KUSTANNUSPAIKOITTAIN**

***YLEISHALLINTO***

**KIRKOLLISET VAALIT**

Vaalit pidetään seuraavan kerran marraskuussa vuonna 2026. Kirkkovaltuustoon valitaan jäseniä seurakunnan väkiluvun mukaan. Läsnä olevien jäsenten määrä vaalivuoden alussa ratkaisee, kuinka monta jäsentä kirkkovaltuustoon valitaan (4001-7000 seurakuntalaista, niin valitaan 19 jäsentä). Vaalikausi on neljä vuotta.

**KIRKKOVALTUUSTO**

Kirkkovaltuusto käyttää ylintä päätäntävaltaa seurakunnassa.

Kirkkovaltuusto ohjaa ja valvoo seurakunnan toimintaa sekä hyväksyy

talousarvion tehtäväaluetasolla. Nykyisen kirkkovaltuuston toimikausi alkoi

2023 alusta ja kestää vuoden 2026 loppuun saakka. Tavoitteena on pitää

vuosittain neljä (4) kokousta.

Kokouspalkkiot:

- kirkkovaltuuston jäsen 30 euroa/kokous. Jos kokous kestää yli kolme tuntia, korotetaan palkkiota

50 %:lla ensimmäisen kolmen tunnin ylittäviltä tunneilta

- puheenjohtaja 50 %:n korotus palkkioon

- kirkkovaltuuston puheenjohtajan vuosipalkkio on 500 € vuosipalkkion ja kirkkovaltuuston

varapuheenjohtajan palkkio 300 €. Vuosipalkkio on korvausta johtoryhmästä, edustus-, neuvottelu-

tai muihin vastaaviin tilaisuuksiin osallistumisesta.



**KIRKKONEUVOSTO**

Kirkkoneuvosto hoitaa kirkkovaltuuston päätösten mukaisesti seurakunnan juoksevaa hallintoa yhdessä johtavien viranhaltijoiden kanssa.

Kirkkoneuvosto edistää seurakunnan hengellistä elämää sekä valvoo seurakunnan etua ja tekee sopimukset sekä huolehtii oikeustoimista.

Kirkkoneuvoston puheenjohtajana on kirkkoherra ja muina jäseninä varapuheenjohtaja sekä 7 muuta jäsentä. Valitulla jäsenellä on henkilökohtainen varajäsen.

Kokouksissa on kirkkovaltuuston puheenjohtajalla ja varapuheenjohtajalla läsnäolo- ja puheoikeus.

Tavoitteena on pitää 8-10 kokousta vuodessa.

Kokouspalkkiot ovat:

- kirkkoneuvoston jäsen 30 euroa/kokous. Jos kokous kestää yli kolme tuntia, korotetaan palkkiota

50 %:lla ensimmäisen kolmen tunnin ylittäviltä tunneilta.

- johtokunnan ja toimikunnan jäsen 20 euroa/kokous (alle 3 h)

- johtokunnan ja toimikunnan puheenjohtaja 50 %:n korotus

- kirkkoneuvoston varapuheenjohtajan vuosipalkkio 650 €. Vuosipalkkio on korvausta johtoryhmästä,

edustus-, neuvottelu- tai muihin vastaaviin tilaisuuksiin osallistumisesta sekä kirkkoherran osto- ja

matkalaskujen hyväksymisistä.



**TALOUSHALLINTO**

Vuonna 2015 alusta alkaen siirryttiin Kirkon palvelukeskuksen (Kipa:n) asiakkaaksi. Vuonna 2023 taloushallinnon tehtäväalueeseen on yhdistetty kirkkoherranviraston tehtäväalue.

Talouspäällikkö hoitaa kirkkoneuvoston ja -valtuuston sihteerin tehtävät sekä toimii esittelijänä kiinteistö- ja talousasioissa. Talouspäällikön tehtäviin kuuluu kiinteistö-, talous-, hautaustoimen- ja henkilöstöasioita. Talouspäällikkö toimii työsuojelupäällikkönä.

Osa-aikainen toimistosihteeri hoitaa taloustoimiston käytännöntehtäviä ja lomittaa kirkkoherranviraston toimistosihteeriä loma-aikana.

Kirkkoherranvirastossa työskentelee toimistosihteeri (30 %).

Asiakaspalvelussa tilojen ja tilaisuuksien kuten kaste-, vihkimis- ja

hautajaispäivien varaaminen tapahtuu Katrina-varauskirjaohjelmalla.

Myös päätearkisto katsotaan kuuluvaksi osaksi kirkkoherranviraston toimintaa ja toimistosihteeri toimii arkistovastuuhenkilönä. Kirkkoherra vastaa seurakunnan arkistosta.



**TILINTARKASTUS JA VALVONTA**

Kirkkojärjestyksen 15 luvun 10 pykälän mukaan vain

ammattitilintarkastaja tai tilintarkastusyhteisö voi hoitaa seurakuntien

tilintarkastuksen. Tilintarkastajan ja varatilintarkastajan tulee olla

JHTT-, KHT- tai HTM-tilintarkastaja taikka JHTT-, KHT- tai HTM-

tilintarkastusyhteisö.

Kirkkovaltuusto valitsi tilitarkastajayhteisöksi BDO Audiator Oy:n.

BDO Audiator Oy:n määräämänä päävastuullisena tilintarkastajana toimii JHT, HT Mark Lassfolk.



**TYÖNTEKIJÖIDEN TYKY-TOIMINTA**

Työpaikkaruokailuun on mahdollisuus Ruokala Helmessä, Ruokakeitaalla ja Taukokangas Oy:ssä. Ruoasta työntekijä maksaa verohallituksen vuosittain vahvistaman ravintoedun arvon.

Tehtäväalueen alla on myös määräraha henkilökunnan virkistykseen (TYKY-toimintaan). Henkilökunta valitsee keskuudestaan virkistystoimikunnan, jonka toimikausi on kaksi vuotta. Virkistystoimikunta järjestää virkistysmatkan henkilökunnalle tai muuta virkistystoimintaa esim. aktivoimalla henkilökuntaa liikkumaan ja harrastamaan kuntoilua työkyvyn ylläpitämiseksi.

Tyky-toiminnan tavoitteena on henkilökunnan työhyvinvoinnin ylläpitäminen ja parantaminen.



**IT-ALUEKESKUS**

Kokkolan ja Kalajoen rovastikuntien sekä Raahen seurakunnan yhteinen Keski-Pohjanmaan IT-aluekeskus aloitti toimintansa 1. helmikuuta 2010. Keskus vastaa alueensa 18 seurakunnan tietotekniikkapalveluista. Aluekeskuksella on neljä päätoimista IT-asiantuntijaa. Hallinnoivana

isäntäseurakuntana on Ylivieskan seurakunta.

Keski-Pohjanmaan IT-aluekeskus on yksi 14 valtakunnan alueella toimivasta

aluekeskuksesta. Jokaisen seurakunnan on kuuluttava johonkin

aluekeskukseen tietotekniikkapalveluiden turvaamiseksi.



**KIRKONKIRJOJENPITO**

Oulaisten seurakunta siirtyi **Oulun aluekeskusrekisterin** jäseneksi 1.3.2021 alkaen. Kirkkohallituksen päätöksen mukaisesti seurakuntien oli siirrettävä kirkonkirjojenpito aluekeskusrekistereihin vuoden 2022 alkuun mennessä. Kirkonkirjojenpidon keskittäminen aluekeskusrekistereihin tarkoittaa, että yksittäisissä seurakunnissa ei vuoden 2021 jälkeen enää ole hoidettu lakisääteisiin kirkollisiin toimituksiin ja väestökirjanpitoon liittyviä viranomaistehtäviä.

Siirtyviä tehtäviä ovat esimerkiksi sukuselvitys- ja sukututkimustilauksiin liittyvät tehtävät, avioliiton esteidentutkintapyyntöjen ja vihki-ilmoitusten käsittely ja rekisteröinti, lapsen tietojen rekisteröinti, kirkkoon liittymisten ja kirkosta eroamisten rekisteröinti.



**MUU YLEISHALLINTO**

Seurakunta maksaa seuraavat jäsenmaksut: Nuori kirkko ry, Metsänhoitoyhdistys Pyhä-Kala, Omaishoitajat ja Läheiset–Liitto ry, Oulaisten yrittäjät, Pyhäjokialueen Kotiseutuliitto ry ja Suomen Kirkon Seurakuntatoiminnan Keskusliitto.

Työsuojelun kustannukset ja henkilökunnan muistamiset kuuluvat tälle tehtäväalueelle. Työsuojeluvaalit toimitettiin edellisen kerran loppuvuodesta 2021. Toimikausi kestää 4 vuotta. Henkilökunnan suorituslisät kirjataan myös tälle tehtäväalueelle.

Yhteinen jouluruokailu toteutetaan siten, että työntekijät sekä eläkkeellä olevat työntekijät kutsutaan kirkkovaltuuston joulukuun kokouksen yhteydessä tarjottavalle joulupuurolle ja kustannukset kirjataan heidän osaltaan tälle tehtäväalueelle.

Talousarvioon on varattu 5.000 euroa rahaa, jotka kirkkoherra ja talouspäällikkö voi yhteisellä päätöksellä käyttää yllättäviin menoihin.

Toimistotilojen (Valtion virastotalo) vuokramenot ja rovastikuntarahaston kustannukset kirjataan tälle kustannusalueelle.

Vuoden 2024 aikana on kirkkoherranvaalit ja vaaleihin on varauduttu talousarviossa.

Kesällä 2024 Oulaisissa järjestetään Evankeliumijuhlat. Talkoolaisten ruokailuun on varattu määrärahaa.



***SEURAKUNTATYÖ***

# **JUMALANPALVELUSELÄMÄ JA MUSIIKKITOIMINTA**

Kustannuspaikat: jumalanpalveluselämä, hautaan siunaaminen, muut kirkolliset toimitukset, musiikki

***TOIMINTA-AJATUS***

Kirkko on kastettujen yhteisö, joka kokoontuu yhteen viettämään pyhää ehtoollista ja kuulemaan Jumalan sanaa vahvistuakseen uskossa, toivossa ja rakkaudessa. Kirkkovuoteen ja erilaisiin elämänvaiheisiin liittyvät jumalanpalvelukset (kirkolliset toimitukset) tekevät Jumalan armon ja hyvyyden näkyväksi ihmisten elämässä ja auttavat elämään kristittynä.

Jumalanpalveluselämä läpäisee kaikki seurakunnan tehtäväalat. Se sitoo seurakunnan muun toiminnan kirkon hengelliseen olemukseen jumalanpalvelusta viettävänä yhteisönä, jolla on tehtävä rakastaa maailma Kristukselle.

Musiikkitoiminnan tarkoitus on tukea seurakunnan jumalanpalveluselämää ja evankeliumin julistusta musiikin keinoin. Seurakunnan musiikkitoiminta vahvistaa ja monipuolistaa Oulaisten kaupungin kulttuurielämää.

***TOIMINNALLISET TAVOITTEET JA PAINOPISTEET VUONNA 2024***

Seurakuntalaisten osallisuutta ja toimijuutta vahvistavat messuryhmät pyritään saamaan jälleen toimintaan vuonna 2024. Messuryhmien rinnalla jatketaan järjestöjen kirkkopyhäkäytäntöä.

Erityisesti kasvatuksen tehtäväalan kiinnittymistä päiväjumalanpalvelukseen tuetaan. Perhemessuja tai -jumalanpalveluksia pidetään vähintään neljä. Perhekerhoissa ja muussa viestinnässä kerrotaan perheille lasten mahdollisuudesta osallistua ehtoolliselle messussa. Kaikki seurakunnan jäsenten lapset kastetaan. Isoskoulutusleirit päätetään yhteiseen jumalanpalvelukseen. Lapsia ja nuoria osallistuu näitten jumalanpalvelusten suunnitteluun ja toteuttamiseen. Kummiutta vahvistetaan kummitapahtumien avulla.

Jumalanpalveluksen diakoniseen ja missionaariseen ulottuvuuteen kiinnitetään huomiota kolehtikohteitten valinnassa.

Jumalanpalveluksen musiikissa palvelee kuoro, ryhmä tai yksittäinen seurakuntalainen vähintään kerran kuukaudessa. Musiikkitoiminta osallistaa seurakuntalaisia. Toiminta tuo iloa seurakuntalaisten elämään ja rakentaa jumalanpalveluksia sekä muuta seurakuntatyötä musiikin avulla. Kesämusiikkisarja vahvistaa ja monipuolistaa Oulaisten kaupungin musiikki- ja kulttuurielämää.

**SUUNNITELTU TOIMINTA VUONNA 2024**

***Jumalanpalveluselämä***

Jumalanpalvelukset toimitetaan sunnuntaisin ja muina kirkollisina juhlapyhinä sekä tarpeen mukaan. Kirkolliset toimitukset eli ihmisten elämäntilanteisiin liittyvät jumalanpalvelukset järjestetään tarpeen mukaan. Huomattava osa seurakunnan jumalanpalveluselämästä toteutuu työalojen toimintaan liittyen sekä seurakuntalaisten oman aktiivisuuden mukaan.

***Musiikkitoiminta***

Musiikkiryhmiä on kolme. Kirkkokuoro harjoittelee viikoittain kevät- ja syyskauden ja avustaa jumalanpalveluksissa säännöllisesti. Lapsikuoro harjoittelee joka toinen viikko ja esiintyy useamman kerran vuodessa perhejumalanpalveluksissa ja muissa tilaisuuksissa. Iltamessun musaryhmä kokoontuu kerran kuussa ja avustaa muutaman kerran vuodessa iltamessuissa.

Konsertteja ja yhteislauluiltoja pyritään järjestämään. Kesämusiikkisarja toteutetaan kesä–elokuussa keskiviikkoisin yhteistyössä paikallisten toimijoitten kanssa. Sarjaan kuuluu ainakin yksi yhteislaulutilaisuus.

Pyritään toteuttamaan yksi kantaattimessu yhteistyössä eri muusikoiden kanssa. Joulukuussa pidetään Kauneimmat joululaulut -tilaisuuksia eri puolilla kaupunkia. Pyritään järjestämään ainakin yksi joulukonsertti, joka tarvittaessa striimataan.

**TOIMINNALLISET RESURSSIT**

Seurakuntalaiset, seurakunnan työntekijät (erityisesti kanttori ja papit), luottamushenkilöt.

Yhteistyötahot: herätysliikkeet ja lähetysjärjestöt. (SLEY, Herättäjä-yhdistys, Uusheräys, Rauhanyhdistys, Sansa, Kylväjä, Rauhan sana), MTK, Eläkeliiton Oulaisten yhdistys, yrittäjät, Naiskuoro Välke, Oulaisten sekakuoro, Painotetun musiikin ryhmät, Oulaisten puhallinorkesteri, Musiikkiviikot ja muut paikalliset toimijat.





**TIEDOTUS JA VIESTINTÄ**

Tiedotus ja viestintä käsittävät viestinnän suunnittelun sekä varsinaisen tiedotuksen ja viestinnän kustannukset. Viestintä niveltyy myös yhteiskunnallisen työn tehtäväkenttään.

Seurakuntasivu ilmestyy SeutuMajakassa joka toinen viikko. Sitä koskeva sopimus on voimassa 2024 vuoden loppuun.



# **KASVATUSTYÖ**

**VARHAISKASVATUS**

**TEHTÄVÄALAN TOIMINTA-AJATUS**

Varhaiskasvatus tukee lasten ja perheiden kokonaisvaltaista kasvua ja hyvinvointia kasteopetukseen perustuen.

**TOIMINNALLISET TAVOITTEET JA PAINOPISTEET VUONNA 2024**

Lähetyskäskyn mukaisesti kasteopetusta toteutetaan monipuolisesti hyvässä vuorovaikutuksessa lasten ja perheiden kanssa yhdessä suunnittelemalla ja toimimalla. Tarjotaan kokemuksia yhteydestä pyhän äärellä. Haluamme välittää kokemuksen Jumalan rakkaudesta ja siitä, että jokainen on hyväksytty omana, ainutlaatuisena itsenään. Kerhoista perheet saavat vertaistukea ja uusia ystäviä. Tarpeen mukaan perheitä ohjataan hakemaan apua eri tilanteissa. Lapset ja perheet puheeksi-keskusteluja tarjotaan perheille.

Tutustumme kirkkovuoteen, kristillisiin juhliin ja perinteisiin pitämällä keskeisenä sisältönä Jeesuksen elämää ja sovitustyötä. Kiinnitämme erityistä huomiota kasteeseen ja kummisuhteen vahvistamiseen sekä ehtoollisen viettoon. Rohkaisemme perheitä osallistumaan jumalanpalveluksiin ja käymään ehtoollisella.

Toiminnan painotus on lapsilähtöisyydessä. Opitaan osallisuuden ja kokemuksien kautta. Lasten kanssa opetellaan hyviä tunne- ja vuorovaikutustaitoja. Toiminnan suunnittelussa kiinnitetään huomiota globaalikasvatukseen. Tuomme esille kuulumisia maailmalta lähetystyön merkitystä vahvistaen ja pidämme esillä lähimmäisen rakkauden voimaa. Kiinnitämme huomiota ympäristökasvatukseen.

Teemme yhteistyötä kaupungin varhaiskasvatuksen, esikoulujen ja pienryhmien kanssa yhteistyösopimuksen puitteissa. Tavoitteenamme on vahvistaa lasten kulttuurisen ja katsomuksellisen tietotaidon toteutumista yhteistyössä. Laajennamme lasten oppimisen mahdollisuuksia olemalla käytettävissä erilaisissa yhteistyökuvioissa ja ideoimalla toimintaa. Tavoitteena on tuoda katsomuskasvatuksen tavoitteet tietoisuuteen perheille, jotta toiminta voitaisiin kokea kaikille lapsille sopivaksi ja tarpeelliseksi.

Pidämme kerhotilat kutsuvina panostaen visuaalisuuteen.

Kiinnitämme huomiota valtakunnallisiin teemaviikkoihin ja päiviin olemalla mukana tuomassa esille asioita, jotka koskevat lapsia ja perheitä ja tukevat vanhemmuutta.

**SUUNNITELTU TOIMINTA VUONNA 2024**

Päiväkerhoryhmiä 3, kerhot toimivat viikoilla 3-22 sekä 35-50. Perhekerho aamulla ja iltapäivällä /vko sekä yksi iltaperhekerho/kk. Vierailut kaupungin yhteistyöyksiköissä, 12 ryhmää, pääsiäisen ja joulun hetket ja mahdollinen muu yhteistyö. Perhejumalanpalveluksia 4, joista kaksi messua sekä huomioiden perheen sunnuntai. Kerhojen päätöstapahtuma keväällä ja Vauvasta-vaariin tapahtuma joulukuussa, mahdollinen YV-tapahtuma, osallistuminen lasten- ja nuorten viikkoon, askarteluillat äitienpäivän ja isäinpäivän merkeissä, kumminkaa tapahtuma, 5v-synttärit, ekaluokkansa aloittavien siunauskirkko.

Kirkkoskerhot kirkossa jatkuvat yhteistyössä varhaisnuorisotyön kanssa. Kaksi ryhmää 10krt/vuosi.

Leikkikenttätoimintaa ei järjestetä Evankeliumijuhlien työtehtävien vuoksi. Kutsutaan perheet osallistumaan juhliin 28.-30.6.

Lastenohjaajat osallistuvat koulutuksiin koulutussuunnitelman mukaisesti.

**TOIMINNALLISET RESURSSIT**

Kaksi lastenohjaajaa ja kasvatuksen pappi vastaavat toiminnasta. Pappi vierailee perhekerhossa kerran/kk sekä päiväkerhoryhmissä kerran keväällä ja syksyllä. Hän osallistuu toiminnan suunnitteluun, tapahtumiin ja työn kehittämiseen yhdessä lastenohjaajien kanssa. Pappi on mukana myös Kirkkos-kerhoissa sovitusti.

Seurakunnan varhaiskasvatus kustantaa yhteistyösopimuksen mukaisesti mahdolliset kyyditykset toimintaan kaupungin varhaiskasvatukselle tarvittaessa.

**TOIMINTAAN VAIKUTTAVAT MUUTOKSET KAUDELLA 2024-2026**

Seurakuntakodin sisäilman laadun aiheuttamat ongelmat. Tarvittaessa mahdollisuus väistötiloihin.

Toiminnan tarpeiden ennakointi ja sen muuttaminen tarvittaessa lapsia ja perheitä kuunnellen. Pyritään järjestämään paikka kaikille halukkaille kerholapsille.



# **RIPPIKOULUTYÖ**

## TEHTÄVÄALAN TOIMINTA-AJATUS

Rippikoulu vahvistaa nuoren uskoa kolmiyhteiseen Jumalaan ja varustaa heitä elämään kristittyinä.

## TOIMINNALLISET TAVOITTEET JA PAINOPISTEET VUONNA 2024

Rippikoulu on nuorilähtöinen. Rippikoulu on jokaiselle turvallinen yhteisökokemus. Nuori oppii toimien ja osallistuen. Oppimiskokonaisuuksien sisältötavoitteena on, että nuori löytää merkityksiä kristinuskon ja oman elämänsä välillä. Leirijakson oppimiskokonaisuudet koostetaan yhdessä nuorten kanssa. Nuori kokee kirkon ja seurakunnan jäsenyyden merkityksellisenä omassa elämässään.

Rippikoulussa korostetaan ehtoollisyhteyttä ja ehtoollisen merkitystä. Ehtoollisopetusta annetaan nuorille ja perheille jo ensimmäisestä kokoontumisesta alkaen. Kaikki rippikoulutyöhön kytkeytyvät päiväjumalanpalvelukset ovat messuja, joiden suunnittelussa kiinnitetään huomiota nuorilähtöisyyteen esim. musiikki- ja sanavalintojen osalta. Nuoret suunnittelevat ja toteuttavat oman konfirmaationsa työntekijöiden avustamana. Rippikoulun rukous- ja jumalanpalveluselämä on monipuolista ja osallistavaa.

Rippikoulussa huomioidaan nuoren perhe- ja lähipiiri. Nuoren perhe kutsutaan rippikouluvuoden aloittavaan rippikoulusunnuntaihin, ryhmäkohtaiseen vanhempainiltaan ja leirijakson aikana järjestettävään perheiltaan. Nuori kutsuu kumminsa kummisunnuntaihin.

Nuori oppii rippikoulussa ottamaan vastuuta itsestään, toisista ihmisistä ja luomakunnasta. Rippikoulun intensiivijaksolla järjestetään kasvisruokapäivä.

Vapaaehtoiset isoset ovat rippikoulussa kasvamassa ihmisinä ja kristittyinä. Isosena toimiminen vahvistaa heitä uskossa kolmiyhteiseen Jumalaan ja varustaa heitä elämään kristittyinä. Seuraavana syksynä isoskoulutuksessa aloittaa vähintään 25 % konfirmoiduista.

Rippikoulutyötä arvioidaan. Rippikoululaiset vastaavat konfirmaatiopäivänä Kirkkohallituksen rippikoulukyselyyn. Rippikouluryhmän vastuutyöntekijät pitävät rippikoulun jälkeen arviointikeskustelun ja kirjaavat huomionsa rippikoulun päiväkirjaan yhdessä. Pappi vastaa päiväkirjan täyttämisestä ja toimittamisesta rippikoulutyöstä vastaaville viranhaltijoille. Kaikkien rippikouluun osallistuvien työntekijöitten yhteistyönä järjestetään syksyllä rippikouluvuoden arviointikokous.

## SUUNNITELTU TOIMINTA VUONNA 2024

**Kaikille vuoden 2024 rippikoululaisille yhteiset tapaamiset:**

Rippikoulujen startti kirkossa messun jälkeen 8.10.2023  
Kummisunnuntai 28.1.2024  
Seurakuntapäivä 17.3.2024

**Rippikoulu I *Vastaavat työntekijät: Mari Jussi-Pekka, Tuomas Saarela, Henna Röyttä***

Leirijakso la 2.3. - pe 8.3.2024 Honkamaja

Konfirmaatio 13.4.2024 klo 14

**Rippikoulu II *Vastaavat työntekijät: srk-pastori, Tuomas Saarela, Henna Röyttä***

Intensiivipäivä pe 7.6.2024  
Leirijakso la 8.6. - to 13.6.Honkamaja  
Konfirmaatio 15.6.2024 klo 14

**Rippikoulu III *Vastaavat työntekijät: srk-pastori, Henna Röyttä, Tuomas Saarela***

Intensiivipäivät ke 3.7. ja to 4.7.2024 srk-kodilla  
Leirijakso ma 8.7. – pe 12.7.2024 Honkamaja  
Konfirmaatio 14.7.2024 klo 14

Edellisten lisäksi kukin ryhmä osallistuu erillisen aikataulun mukaisesti kahteen messuun, kolmeen Gospeli-nuorteniltaan. Yhteensä nuori osallistuu rippikoulun aikana vähintään neljään jumalanpalvelukseen tai messuun. Ryhmäkohtaisesti rippikouluryhmille I-III järjestetään lisäksi erillisen aikataulun mukaisesti vanhempainilta ja diakoniailta. Myös muiden tapaamisten ohessa voi olla lyhyt opetustilanne.

Seurakunnan kokonaan itse toteuttamien rippikoulujen lisäksi yhteistyössä hiippakunnan hyväksymien järjestöjen ja muiden seurakuntien kanssa toteutetaan:

**Rippikouluryhmä IV *Vastaavat työntekijät: Tuomas Saarela, srk-pastori, Henna Röyttä***Ryhmä koostuu muualla rippikoulun leirijakson käyvistä oulaistelaisista nuorista. Se osallistuu kaikille yhteisiin tapaamisiin, yhteen messuun, yhteen iltakirkkoon sekä kolmeen Gospeli-nuorteniltaan.

## TOIMINNALLISET RESURSSIT

Rippikoulutyöstä vastaavat kasvatuksesta vastaava pappi ja nuorisotyönohjaaja.   
Rippileirit järjestetään Honkamajalla ja muu toiminta seurakunnan omissa tiloissa.   
Rippikoulutyöhön osallistuvat seurakunnan papit, nuorisotyönohjaajat, vapaaehtoiset isoset, kanttori, diakoniatyöntekijä, lähetyssihteeri, vastaava lastenohjaaja ja seurakuntamestari.

**TALOUSARVION PERUSTELUT**   
Kaikki leirit pidetään Honkamajalla.

**TOIMINTAAN VAIKUTTAVAT MUUTOKSET SUUNNITELMAKAUDELLA 2024-2025**Evankeliumijuhlat Oulaisissa kesällä 2024 vaikuttavat kesän 3. riparin ajankohtaan ja konfirmaatioon.



# **NUORISOTYÖ**

## TEHTÄVÄALAN TOIMINTA-AJATUS

Nuorisotyössä tarkoituksena on vahvistaa lasten ja nuorten uskoa kolmiyhteiseen Jumalaan ja varustaa heitä elämään kristittyinä. Nuorisotyössä tuetaan lasten ja nuorten kokonaisvaltaista kasvua sekä vahvistetaan osallisuutta seurakunnassa ja yhteiskunnassa.

## TOIMINNALLISET TAVOITTEET JA PAINOPISTEET VUONNA 2024

Nuorisotyössä kohdataan eri ikäisiä varhaisnuoria ja nuoria koulujen aikana kuukausittain mm. aamunavauksien, koulupäivystyksien ja 6P toiminnan kautta.   
  
Nuoria kohdataan yläkoululla viikoittain heille tutussa ympäristössä, jossa tutustuminen ja jutustelu tapahtuu luontevasti. Mainostetaan nuorille toimintaa aktiivisesti. Nuoria kohdataan myös somessa viikoittain (esim. instagram ja whatsapp).  
  
Säännöllinen viikkotoiminta tarjoaa nuorille turvallisen tilan tavata kavereita ja seurakunnan työntekijää sekä osallistua hartauselämään. Hartauselämä mukailee kirkkovuotta. Lomien aikana järjestetään leirejä ja retkiä, joissa ollaan yhdessä ja kohdataan varhaisnuoria.

Kouluikäisille tarjotaan tilanteita ja erilaisia toiminnan kautta tapahtuvia mahdollisuuksia kokea itsensä rakastetuksi, tulla nähdyksi ja kuulluksi Jumalan arvokkaana lapsena. Toiminta on monipuolista, jotta mahdollisimman moni löytäisi oman paikkansa seurakunnassa.

Konserteissa ja festareilla nuoret oppivat hengellisen elämän monimuotoisuutta ja tapaavat muita nuoria eri seurakunnista. Gospelmusiikkia kuulee livenä harvoin verrattuna populäärimusiikkiin. Tarjoamme vaihtoehdon live-konsertteihin gospelin hengessä.

Isostoiminta vahvistaa nuorten uskoa kolmiyhteiseen Jumalaan ja varustaa heitä elämään kristittyinä. Isoskoulutuksessa ja -toiminnassa korostetaan ehtoollisen ja jumalanpalveluksen merkitystä. Isoset toteuttavat itse isostoiminnan hartauselämää sekä osallistuvat kirkossa yhteisen messun suunnitteluun ja toteuttamiseen isoskoulutusleirien päätteeksi. Jo valmiit isoset osallistuvat toimintaan toteuttajina ja apukouluttajina. Isoskoulutuksen aloittaa 25 % konfirmoiduista. Isostoiminnassa jatkaa 10 aiemmin isoskoulutuksen suorittanutta nuorta

## SUUNNITELTU TOIMINTA VUONNA 2024

**Säännöllinen toiminta**Aamunavaukset kouluilla kuukausittain alakouluilla ja yläkoululla.  
Varhaisnuorten kerhot viikoittain (kokkikerhot, liikuntakerho, mahdolliset muut kerhot). Kirkkoskerho kolmen viikon välein.  
6P-toiminta yhteistyössä kaupungin nuorisopalveluiden kanssa. 6P – Kutosten Päihteettömät toiminnassa pidetään oppitunteja, kokoonnutaan raadin (jossa joka luokasta kaksi edustajaa) kanssa. Nuoret suunnittelevat itse 6P-toimintaa ja se toteutetaan yhdessä heidän kanssaan (esim. itsenäisyyspäiväjuhlat, yökoulu ja retki).

Gospeleita pidetään koulujen lukuvuoden aikana perjantai-iltaisin kerran viikossa ja lisäksi lauantaisin joka toinen viikko.

Toiminnallinen yhteinen kokkaus lauantaisin gospelissa ja perjantaisin kilpailuja. Gospelien lopussa pidetään iltahartaus. Riparilaiset osallistuvat gospeleihin pääsääntöisesti kevään aikana, mutta 1. ja 2. ryhmien ensimmäiset kokoontumiset ovat jo marras- ja joulukuussa.

Koulupäivystys yläkoululla viikoittain.

Nuorten vaikuttajaryhmätoiminta pysyy aktiivisena ja nuorten toiveita kuunnellaan.

**Muu toiminta**10-synttärit syksyn aikana.

Yhteistyössä kaupungin nuorisopalveluiden ja 4H:n kanssa

Ystävänpäivätapahtuma 14.2.  
koko perheen retki kesäkuun aikana

2 Sekaleiriä kesäkuun aikana (ohjaaja ja isoset)

2 päiväleiriä Juho Oksan koululla kesäkuussa, 1 päiväleiri elokuussa ja 1 päiväleiri syyslomalla (isoset seurakunnalta)

Jokigospel tapahtumaan osallistuminen isosten kanssa helmikuussa (2024 järjestetään Pyhäjoella).

Koulujen päättäjäisviikonloppuna jalkautuminen Oulaisten keskustaan nuorten keskuuteen, toteutetaan yhteistyössä kaupungin nuorisopalvelujen kanssa.

Konserttimatkat lähiseudun gospel-musiikkitapahtumiin mahdollisuuksien mukaan.

7-päivät Käpylän koululla yhteistyössä yläkoulun, kaupungin nuorisopalveluiden ja 4H:n kanssa elo-syyskuussa.

Villi perjantaina syyskuussa jalkaudutaan Oulaisten keskustaan, toteutetaan yhteistyössä kaupungin nuorisopalvelujen kanssa.

Retki Maata Näkyvissä –festareille marraskuussa yhteiskyydillä Haapaveden seurakunnan kanssa.

Joulun avaus tapahtumassa ollaan mahdollisesti mukana Wanhan Woiman alueella marras- joulukuussa.

Isostoiminta

Isoskoulutusleirit keväällä pe-su 2.-4.2.2024 ja pe-su 26.-28.4.2024 sekä 2 viikonloppua syksyllä

Isosten siunaaminen messun 28.4. yhteydessä

Isoskoulutettavien osallistumista gospeleihin kannustetaan ja rohkaistaan.

Isoskoulutettavien osallistumista Maata Näkyvissä -festareille tuetaan mahdollistamalla heille muita alempi osallistumismaksu seurakunnan varoilla.

Isoskoulutuksesta valmistuneiden nuorten isostoimintaa jatketaan. Isostoiminta on yhdessä kasvamista, esimerkkinä olemista, hauskan pitämistä ja kouluttajina toimimista.

## TOIMINNALLISET RESURSSIT

Toimitilana Siukkis, kirkko, seurakuntakodin muut tilat ja yhteistyötahojen tilat, lisäksi Juho Oksan koulun liikuntasali (ja muidenkin koulujen salit tarvittaessa kerhokäytössä).   
Resurssina kaksi nuorisotyönohjaajaa, kerhonohjaajat, kasvatuksen pappi, vapaaehtoiset isoset sekä yhteistyökumppanit (kaupungin nuorisopalvelut ja 4H).   
Isoskoulutusleirit järjestetään Honkamajalla tai jossain muualla sopivassa paikassa.

**TOIMINTAAN VAIKUTTAVAT MUUTOKSET SUUNNITELMAKAUDELLA 2025-2026**Nuortentilan sisäilmaongelmat voivat vaikuttaa tiloissa toimimiseen.



# **DIAKONIA, AUTTAMINEN JA YHTEISKUNTA**

# **DIAKONIATYÖ**

## TEHTÄVÄALAN TOIMINTA-AJATUS

Edistää kristilliseen uskoon perustuvan lähimmäisenrakkauden toteutumista paikallis- ja rovastikuntatasolla, sekä kansainvälisen diakonian keinoin. Elämän eheyttäminen, kärsimyksen lievittäminen ja avun antaminen erityisesti niille, joiden hätä on suurin ja joita ei muilla tavoin auteta.

## TOIMINNALLISET TAVOITTEET JA PAINOPISTEET VUONNA 2024

Tavoitettavissa oleminen tukea tarvitseville ihmisille ja auttaminen haasteellisissa elämäntilanteissa. Painotetaan työntekijöiden kohtaamisia diakonista apua tarvitsevien ihmisten luo. Mahdollistetaan seurakuntalaisille mielekkäitä palvelutehtäviä. Pidetään yllä yhteistyötä alueen eri toimijoiden, kuten kaupungin, järjestöjen ja yhdistysten kanssa.

## SUUNNITELTU TOIMINTA VUONNA 2024

Säännöllinen toiminta:   
- kerhot (Silmukkapiiri, Seurakuntakerho, Kuulokerho, Viimetippa)  
- hartaudet, ohjelmatuokiot ja vierailut laitoksissa ja eri instansseissa (Toimintatupa, Taukokangas, Rantakartano, Palvelukoti Koivula, Toimintakeskus Silmu, Konttilantupa, Esperi hoivakoti Oula, Päiväkeskus, Lepola)  
- diakoniaruokailu ’Lämmin pata’  
- diakoniavastaanotto  
- lähimmäispalvelutoiminta  
- ylijäämäruuanjako vapaaehtoisten toimesta  
- sururyhmä  
- syntymäpäiväkäynnit (85-, 90-, 95- ja 100-vuotiaat, diakoniatyö organisoi)  
- kirkkovuoden juhla-aikojen tilaisuudet ja syntymäpäiväjuhlat (70-, 75- ja 80-vuotiaille)  
- Yhteisvastuukeräyksen ja YV-tilaisuuksien organisointi  
- rovastikunnan diakoniatoimikunnan järjestämissä tapahtumissa vuorollaan mukana oleminen (mm. päihteetön leiri, mielenterveyskuntoutujien leiripäivä, kuurojen leiripäivä, näkövammaisten leiripäivä, kehitysvammaisten kirkkopyhä)  
- kiitospäivällinen kaikille seurakunnan vapaaehtoisille (kaikki työalat)  
  
Painopisteisiin suunniteltu toiminta:  
- vastataan pyydettyihin diakonisiin ja sielunhoidollisiin kohtaamisiin (puhelut, kotikäynnit, vierailut) ja ollaan tavoitettavissa erityisesti ikäihmisille ja lapsiperheille  
- Palvelevan puhelimen vapaaehtoisten työn tukeminen  
- lähimmäispalvelun uudelleen organisointi

## TOIMINNALLISET RESURSSIT

Diakoniatyöntekijä (100 %), diakoniatyöntekijä (50 %), lähetys- ja toimistosihteeri, jonka työnkuvassa 30 % diakonisia työtehtäviä ja kappalainen (70 %) työalavastaavana. Diakoniatyön vapaaehtoiset (diakoniaruokailu, lähimmäispalvelu, Silmukkapiiri, ylijäämäruuanjakajat) diakoniatyön johtokunta, Kalajoen rovastikunnan diakoniatoimikunta, yhteistyöverkostot: Hyvinvointialue Pohteen sosiaali-,   
perhe-, kehitysvamma-, päihde-, ja mielenterveystyö Oulaisissa, laitokset, palvelukodit ja koulut sekä Esperi hoivakoti Oula, Taukokangas, velkaneuvonta, yhdistykset ja järjestöt (mm. Pyhäjokilaakson Kuuloyhdistys ry., Kuuloliitto ry., paikallinen omaishoitajayhdistys ja näkövammaisten yhdistys, Oulaisten Näkövammaiset, Oulaisten seudun Hengitysyhdistys ry., Oulaisten seudun Invalidit ry.), taloudellisen avun yhteistyötahot (mm. Kirkon diakoniarahasto, Tukikummit-säätiö, Minna-Maaria ja Juha Sipilä -säätiö, Kirkon Kotimaanapu).

## TALOUSARVION PERUSTELUT

## Budjettiraamit pysyvät samana kuin vuonna 2023.

## TOIMINTAAN VAIKUTTAVAT MUUTOKSET SUUNNITELMAKAUDELLA 2024-2026

Maailmantilanteen muuttuminen yhä enemmän epävakaaksi.

## 



**KALAJOEN ROVASTIKUNNAN PERHENEUVONTA**

**TEHTÄVÄT**  
Kalajoen rovastikunnan perheasian neuvottelukeskuksessa tuetaan sielunhoidollisen ja terapeuttisen keskustelun avulla ihmisen kykyä elää lähisuhteissa. Keskitymme erityisesti parisuhteen ja perheen kysymyksiin. Neuvottelukeskuksessa on johtajan virka ja perheneuvojan virka. Jälkimmäiseen sisältyy myös Palvelevan puhelimen toiminnanohjaajan tehtävät (20 %).

**PAINOPISTEET VUOSILLE 2023–2025**

1. Ovet auki kaikille asiakastyössä.

2. Ovet auki ulospäin ennaltaehkäisevässä työssä.

3. Ovet auki uusille mahdollisuuksille yhteistyössä.

4. Ovet auki työssä kehittymiselle.

**TAVOITTEET 2024**

1. Tarjoamme perheneuvontaa yhdenvertaisesti ja tasa-arvoisesti.

2. Lisäämme tietoisuutta lähisuhteiden merkityksestä.

3. Verkostoiduimme paikallisesti ja valtakunnallisesti perheiden kanssa työskentelevien tahojen kanssa.

4. Huolehdimme viranhaltijoiden ammattitaidosta ja jatkuvasta ammatillisesta kasvusta.

**TOIMENPITEET TAVOITTEIDEN SAAVUTTAMISEKSI**

1. Tarjoamme pari-, perhe- ja yksilötapaamisia kasvokkain, videoneuvotteluina ja puhelimitse kaikenlaisille perheille, pareille ja yksilöille.

2. Vierailemme asiantuntijoina perhekerhoissa ja parisuhdetilaisuuksissa sekä panostamme perheneuvonnan viestintään.

3. Osallistumme valtakunnallisten perheneuvonnan neuvottelupäivien järjestämiseen Oulussa helmikuussa. Järjestämme avoimien ovien päivän kirkon perheneuvonnan täyttäessä 80 vuotta marraskuussa. Tapaamme alueen perheneuvolan, terapiakeskuksen ja Miessakit ry:n työntekijöitä.

4. Osallistumme työnohjaukseen ja koulutuksiin.



# **SAIRAALASIELUNHOITO**

## TEHTÄVÄALAN TOIMINTA-AJATUS

## Sairaalasielunhoidon ydintehtävä on potilaiden ja heidän läheistensä tukeminen sairauden ja luopumisen kriiseissä sekä terveydenhuollon henkilökunnan tukeminen hoitotyön arjessa ja vaativissa kriisitilanteissa. Sairaalasielunhoito kunnioittaa jokaisen ihmisen vakaumusta ja ihmisarvoa.

## TOIMINNALLISET TAVOITTEET JA PAINOPISTEET VUONNA 2024

Kalajoen rovastikunnassa sairaalasielunhoitajan työ painottuu Oulun yliopistollisen sairaalan psykiatriselle avo-osastolle 76, joka sijaitsee Oulaskankaan sairaalan yhteydessä. Hän mahdollistaa turvallisen ilmapiirin, keskustelun eettisistä ja hengellisistä asioista, ottaa huomioon potilaiden vuorovaikutustaidot, toisten huomioonottamisen ja kanssakäymisen kehittämisen. Hän on tarvittaessa myös hoitoyhteisöä varten. Lisäksi sairaalasielunhoidon painopisteenä on hengellinen ja henkinen tuki saattohoidossa sekä surevien omaisten tukeminen.

**SUUNNITELTU TOIMINTA VUONNA 2024**  
Sairaalasielunhoitaja pitää psykiatrisella osastolla viikoittain avointa keskusteluryhmää. Työhön kuuluu myös sielunhoidollisia keskusteluja, hartaus- ja ehtoollishetkiä. Sairaalasielunhoitaja toimii kriisityön asiantuntijana ja suunnittelee yhteistyötä eri toimijoiden, kuten alueen henkisen huollon (HeHu), Pohjois-Pohjanmaan pelastuslaitoksen, Jokilaaksojen sosiaali- ja kriisipäivystyksen ja yhteispäivystyksen kanssa.

**TOIMINNALLISET RESURSSIT**  
Kalajoen rovastikunnan sairaalasielunhoitajana toimii Mari Jussi-Pekka (30 %:ssa virassa). Sairaalasielunhoitoon on virasta määritelty 20 %, Kalajoen rovastikunnan HeHu-koordinaattorin tehtäviin 5 % ja päivystysvalmiuteen 5 %. Päivystystarpeesta vastaavat yhteistyössä sairaalasielunhoitaja ja Oulaisten seurakunnan vuorossa oleva päivystävä pappi.  
  
Sairaalasielunhoitaja työskentelee psykiatrisella osastolla kahtena päivänä viikossa, pitäen avointa keskusteluryhmää keskiviikkoiltapäivisin ja vastaten sielunhoidolliseen keskustelutarpeeseen myös torstaisin. Resursseja muuhun suunniteltuun ja pyydettyyn toimintaan on rajallisesti.

**TALOUSARVION PERUSTELUT**  
Sairaalasielunhoidon budjettiin 2024 on sisällytetty Kalajoen rovastikunnan HeHu:n budjetti. Perustelut Keski-Pohjanmaan HeHu:n talous- ja toimintasuunnitelmassa 2024.



**KALAJOEN ROVASTIKUNNAN PALVELEVA PUHELIN**

**TEHTÄVÄT**

Kirkon keskusteluapu on osa kirkon sielunhoitoa ja diakoniaa. Sen toimintamuotoja ovat Palveleva puhelin, verkkoauttamispalvelut Palveleva netti ja chat sekä kirjepalvelu Palveleva kirje.

Kalajoen rovastikunnan toimintamuotona on Palveleva puhelin, jonka tavoitteena on tarjota kenelle tahansa mahdollisuus kuuntelijaan ja rinnalla kulkijaan puhelimen välityksellä, anonyymisti, luottamuksella ja osaamisella.

**RESURSSIT**

Toimintaa koordinoi perheneuvoja, Palvelevan puhelimen toiminnanohjaaja noin 20 % työajalla yhdessä johtoryhmän kanssa. Johtoryhmän jäsenet (viisi edustajaa eri seurakunnista) nimittää Kalajoen rovastikunnan yhteistyön johtokunta kahdeksi vuodeksi kerrallaan. Päivystäjinä toimii seurakuntien työntekijöitä ja n. 50 vapaaehtoista.

**TOIMINNALLISET TAVOITTEET / PAINOPISTEALUEET**

Kalajoen rovastikunnan alueella Palvelevan puhelimen päivystys järjestetään 20 iltana kuukaudessa klo 18-24, kolme tuntia kerrallaan.

Osallistutaan valtakunnallisille neuvottelupäiville.

Tarvittaessa järjestetään Rovastikunnallisia kokoontumisia kaksi-kolme kertaa vuoden aikana. Niissä keskitytään teemoihin, jotka nousevat päivystystilanteiden herättämistä koulutus – ja työnohjaustarpeista. Kokoontumiset voivat tapahtua paikallisesti yhdyshenkilöiden organisoimina.

Toteutetaan uusille päivystäjille peruskurssi tai ostetaan päivystäjien peruskurssi etäkoulutuksena.

**TOIMINTA- JA TALOUSNÄKÖKULMAT VUOSILLE 2024 - 2025**

Palvelevan puhelimen sihteeri ja vapaaehtoiset päivystäjät tarvitsevat koulutusta ja valtakunnallisia yhteyksiä. Päivystäjät saavat koulutusta, tukea ja motivaatiota työhönsä, kun heille tarjotaan mahdollisuus osallistua rovastikunnallisiin koulutuksiin sekä valtakunnallisille neuvottelupäiville. Vuonna 2024 on valtakunnalliset neuvottelupäivät ovat Kajaanissa. Koska neuvottelupäivät ovat lähellä toivotaan, että talousarviossa lisätään koulutusmäärärahaa, jotta kaikilla halukkailla olisi mahdollisuus osallistua. Lisäksi koulutusta järjestetään puhelinauttamiseen ja verkkoauttamiseen webinaareina.



# **YHTEISKUNNALLINEN TYÖ**

## TEHTÄVÄALAN TOIMINTA-AJATUS

Seurakunnan yhteiskunnallisen työn kohteina ovat yhteiskunnan ja yhteisöjen kysymykset, viestintä, elinympäristön laatu ja sosiaalisten olojen ihmisille aiheuttamat haasteet. Sen tulee herättää kristillisen uskon pohjalta yhteiskunnallista vastuuta seurakunnan toiminnassa, sen alueella toimivien yhteisöjen päätöksenteossa ja seurakunnan jäsenten ratkaisuissa sekä edistää seurakunnan tehtävän toteuttamista muuttuvissa yhteiskunnallisissa olosuhteissa.

## TOIMINNALLISET TAVOITTEET JA PAINOPISTEET VUONNA 2024

Yhteiskunnallisen työn kautta seurakunta on läsnä ja vie evankeliumia eteenpäin siellä, missä ihmiset ovat. Vastataan pyydettäessä paikallisten yhdistysten, yritysten tai muiden yhteisöjen seurakunnallisiin ja hengellisiin tarpeisiin. Ollaan kirkon kasvoina mukana ja toteuttajina paikallisissa tapahtumissa yhteistyössä eri toimijoiden kanssa.

Seurakunnan tapahtumista viestitään ja evankeliumia pidetään esillä monipuolisesti ja laadukkaasti, eri medioita käyttäen. Ympäristövastuuta pidetään esillä läpäisten kaikki työalat.

## SUUNNITELTU TOIMINTA VUONNA 2024

Seurakuntasivu julkaistaan kaupunkilehdessä joka toinen viikko (vuosina 2022-2024 Jokilaaksojen SeutuMajakka). Viestitään aktiivisesti kotisivujen ja sosiaalisen median kautta.

Osallistutaan olemassa oleviin tilaisuuksiin yhteistyössä eri toimijoiden kanssa (mm. kaupungin ja järjestöjen kanssa tehtävä yhteistyö, toukosiunaus, tiekirkkotoiminta, sadonkorjuun kiitospyhä, kutsunnat, joulun ajan tilaisuudet yrityksissä ja yhteisöissä, joulurauhan julistaminen metsäneläimille, Oulaisten kaupungin kriisiryhmä, messut ja tempaukset).

Tehdään uusi hakemus ympäristödiplomia varten. Naisten illat ja miesten saunaillat pidetään kevät- ja syyskaudella kerran kuukaudessa.

## TOIMINNALLISET RESURSSIT

Yhteiskunnallinen työ läpäisee kaikki seurakunnan työalat ja sitä koordinoi työalasta vastaava kappalainen (70%). Viestintää johtaa kirkkoherra viestintätyöryhmän tukemana. Viestintätyöryhmä (kirkkoherra, kappalainen, nuorisotyönohjaaja, kirkkoherranviraston toimistosihteeri, kaksi seurakuntalaista, kaupunkilehden toimittaja) suunnittelee seurakuntasivujen aiheet yhdessä toimittajan kanssa.

Yhteistyökumppanit: Esim. Oulaisten kaupunki, paikallislehdet, Eläkeliiton Oulaisten yhdistys, MTK:n Oulaisten osasto, metsästysyhdistykset, Oulaisten reserviläiset, Oulaisten invalidit, paikalliset yritykset.

## TALOUSARVION PERUSTELUT

## Budjettiraamit pysyvät samana kuin vuonna 2023.

## 

**LÄHETYSTYÖ JA KANSAINVÄLINEN DIAKONIA**

## TEHTÄVÄALAN TOIMINTA-AJATUS

Seurakunta elää kaikessa toiminnassaan ja työmuodoissaan Jumalan lähetystä todeksi ja toteuttaa sitä. Oulaisten seurakunta osallistuu omalta osaltaan Kristuksen kirkolleen antaman lähetystehtävän toteuttamiseen. Siihen sisältyy evankeliumin julistaminen ja diakonia, lähimmäisenrakkauden osoittaminen kaikille. Seurakunta on olemassa paitsi oman alueensa ihmisiä, myös rajat ylittävää lähetystehtävää varten.

## TOIMINNALLISET TAVOITTEET JA PAINOPISTEET VUONNA 2024

Lähetystyö on vähintään kuukausittain teemana tai osateemana seurakunnan kasvatuksen toiminnoissa ja kytkeytyy yleisesti kaikkeen seurakunnan toimintaan. Lähetyslaukut eri työalueilta ovat käytettävissä kasvatuksen toiminnoissa.

Seurakunnan nimikkolähettejä ja lähetyskohteissa tehtävää työtä esitellään seurakuntasivulla vuoden aikana. Lähetystyötä koskeva osio seurakunnan internetsivuilla päivitetään tarvittaessa.

Seurakuntalaisten mahdollisuuksia toimia lähetystyön hyväksi vahvistetaan monipuolisella viestinnällä ja tarjoamalla myös projektityyppisiä mahdollisuuksia kantaa vastuuta.

Seurakunnan päätettävissä olevien kolehtikohteiden valinnassa painotetaan lähetys- ja diakoniatyötä.

Yhteisen kyydin järjestäminen 31.8.2024 Oulun hiippakunnan lähetysjuhlille Oulunsaloon

## SUUNNITELTU TOIMINTA VUONNA 2024

Seurakuntalaisvetoinen Hyvän sanoman juttutupa kaksi kertaa kuukaudessa sekä keväällä että syksyllä.

Kässäklubi jatkuu kevät- ja syyskauden.

Nimikkolähettien kuulumisiin ja lähetystyön edistämiseen liittyvä lähetyksen päiväkerho kerran kuukaudessa sekä keväällä että syksyllä.

Nimikkolähettien ja muiden lähettien vierailut mahdollisuuksien mukaan.

Kauneimmat joululaulut ovat 2024 kirkossa ja eri kylillä sekä paikallisten toimijoitten tiloissa.

Laskiaismyyjäiset, vappumyyjäiset keväällä, lähetysaiheinen kahvila Oulaisten markkinoilla heinäkuussa sekä lihakeittomyyjäiset syksyllä.

Jokaisessa isoskoulutuksessa pidetään seurakunnan nimikkolähettien työtä tai nimikkokohteissa tehtävää työtä esittelevä lähetysvartti. Kasvatuksen toiminnoissa ja yleisessä seurakuntatyössä hyödynnetään yhteyksiä seurakunnan nimikkolähetteihin, esimerkiksi Skypen kautta. Lähetystyöhön liittyvä teema on kuukausittain mukana kaikissa kasvatuksen toiminnoissa.

## TOIMINNALLISET RESURSSIT

Seurakuntalaiset, lähetyssihteeri (40 %), lähetysteologi, nimikkolähetit, paikalliset yhteistyökumppanit, lähetysjärjestöt, Kirkon ulkomaanapu, Oulun hiippakunta, Kirkon lähetystyön keskus, Kalajoen rovastikunnan lähetystoimikunta. Taloudellisina resursseina talousarviomäärärahat ja keräysvarat.

## TOIMINTAAN VAIKUTTAVAT MUUTOKSET SUUNNITELMAKAUDELLA 2024-2026

Oulaisissa järjestetään kesäkuussa 2024 SLEY:n valtakunnalliset evankeliumijuhlat

***HAUTAUSTOIMI***

**HAUTAUSMAAHALLINTO**

Talouspäällikkö hoitaa hallinnolliset tehtävät, valitsee yhdessä seurakuntamestarin kanssa hautausmaan

kesä- ja kausityöntekijät ja toimii työnjohdollisena esimiehenä.



**KAPPELI**

Vuonna 1965 rakennettu ruumishuone on peruskorjattu v. 2008 - 2009.

Peruskorjauksen myötä rakennus sai nimekseen kappeli (ent. ruumishuone).



**KIRKON HUOLTORAKENNUS**

Huoltorakennuksen kuluina ovat rakennuksen kunnossapito, sähkö ja vesi.

Huoltorakennuksen viereen on rakennettu vuonna 2019 varastokatos, jonka kulut kirjataan tälle kustannuspaikalle.



**HAUTAUSMAA**

Tavoitteena on hautausmaan hoitotason pitäminen ennallaan.

Hautausmaalla toimii kesällä seurakuntamestari, kiinteistönhoitaja, kukkienhoitaja (siivoja), työllistämistukilaisia (2 henkilöä v. 2024) sekä koululaisia ruohonleikkuussa ja kukkienhoidossa.



**VARSINAINEN HAUTAUSTOIMI**

Hautojen kaivaminen hoidetaan ostopalveluna ja kaivamisen suorittaa Bobcat-

urakointi Asko Ikkala. Hautaustoimilain uusiutumisen myötä on luovuttu

ilmaisista hautapaikoista; ainoastaan sotaveteraaneille puolisoineen on

ilmainen hautapaikka. Peritään maksu myös haudan kaivamisesta ja

peittämisestä. Hautasijamaksut 1.1.2014 alkaen ovat 50 € paikkakuntalaisille ja

muille 100 €.

Hautaustoimen toiminta-ajatuksena on luoda ja ylläpitää perinteitä

kunnioittavat sekä hautausmaan pyhyyttä ja arvoa vastaavat edellytykset

vainajan siunaamiselle ja hautaamiselle.

Sirottelu- ja uurnahautausalue on perustettu ja otettu käyttöön v. 2010.



***KIINTEISTÖTOIMI***

**KIINTEISTÖHALLINTO**

Talouspäällikkö hoitaa kiinteistöjen isännöintitehtävät ja huolehtii rakennus-/korjaushankkeiden hallinnolliset tehtävät.



**KIRKKO**

Kirkkovaltuusto päätti syksyllä 2022 käynnistää urkuhankkeen vuoden 2023 alussa. Urkuhanke jatkuu ainakin vuodet 2024-2025.

Kirkon katto tervataan vuonna 2024. Hankkeeseen pitäisi saada rakennusavusta 70 %.

Kiinteistötoimessa pyritään kiinteistöjen kunto säilyttämään varaamalla

vuosikorjauksiin ja huoltotoimenpiteisiin vuosittain riittävät määrärahat.

Tavoitteena on kulttuuriperinnön säilyttäminen tuleville sukupolville.

Suunnitelmissa on, että Eläkeliiton Oulaisten yhdistys hoitaa kesällä 2024 tiekirkko opastusta

vastapalveluksena seurakuntasalin vuokrasta eläkeliiton tilaisuuksiin.



**KELLOTAPULI**

Kellotapulin peruskorjaus on suunniteltu alkavan vuonna 2024. Hankkeeseen haetaan Kirkkohallituksen rakennusavustusta.

Kellotapulin kuluina ovat rakennuksen kunnossapito ja sähkö.



**SEURAKUNTAKOTI**

Seurakuntakoti on peruskorjattu vuonna 2013. Entinen virasto-osa on muutettu lapsi- ja nuorisotyön tiloiksi. Myös partio toimii seurakuntatalon monitoimitilassa. Seurakuntatalon toisessa päässä on seurakuntasali ja keittiö.

Seurakuntakodissa on sisäilmaongelma. Seurakuntakodista kuntokartoituksen perusteella teetetään hankesuunnitelma, jotta voidaan miettiä rakennuksen elinkaarta.

Suunnitelmissa on selvittää, että miten saataisiin mahtumaan koko henkilökunta saman katon alle.



**MAA- JA METSÄTALOUS**

Vuokratuloja saadaan pellon vuokrauksesta.

Metsätaloussuunnitelma on laadittu vuosille 2018-2027.

Metsäasiantuntijana toimii Metsäsuunnittelu Hollanti Oy, sopimus on voimassa toistaiseksi.

Tavoitteena on hoitaa metsät taloudellisesti ja kannattavasti hyvin tuottaviksi. Seurakunta on vapaaehtoisesti siirtänyt hakkuut kesäkaudesta syksyyn ja talveen, jotta lintujen ja muiden eläinten pesintä ei häiriintyisi. Mahdollisuuksien mukaan otetaan huomioon luonnonsuojelulliset ja maisemalliset näkökohdat avohakkuissa.

**Maaselänkankaan tuulipuiston on suunniteltu liitettävän valtakunnalliseen sähköverkkoon vuonna 2024/2025.**



**MUUT KIINTEISTÖT**

Vanhustentalon tontti on vuokrattu Vanhustentaloyhdistykselle. Papinkatu 9:n

tontin vuokra kuluu myös tälle tehtäväalueelle.

Pappilanrannassa on kaksi myytävää tonttia.



***RAHASTOT***

**DIAKONIARAHASTO (tunnetaan nimellä Martikaisen rahasto)**

Rahasto on vuonna 1978 muodostettu rovasti Paavo Martikaisen jouluapurahastosta sekä kolehteina, lahjoituksina sekä ompeluseura- ja muilla sen kaltaisilla työmuodoilla ja vapaehtoisilla keräyksillä saaduista tuloista.

Vuodelle 2024 ei suunniteltu tapahtumia.

**SYÖPÄSAIRAITTEN JA NÄKÖ- JA KUULOVAMMAISTEN TUKIRAHASTO**

Oulaisten seurakunta on testamentilla saanut varoja, jotka testamentin mukaan tulee käyttää syöpäsairaiden, näkövammaisten ja kuulovammaisten tukemiseen. Rahaston säännöt on hyväksytty kirkkoneuvostossa 19.9.2019.



**TULOSLASKELMA**



**TULOSLASKELMA PÄÄLUOKITTAIN**





**INVESTOINTISUUNNITELMA**



**HAUTAINHOITORAHASTO**



